
Különböző gyepkezelések során kialakult vegetáció cönológiai és gyepgazdálkodási vizsgálata Aba település határában

A gyepgazdálkodási rendszerekben a különböző agrotechnikai elemeket sok esetben az „ősgyepeken” alkalmazni kell, ahol a mezőgazdasági és természetvédelmi célok összehangolása elengedhetetlen. Az állattartásnál fő szempont, a gyep minőségének hosszú távú megőrzése, illetve minél gazdaságosabb hasznosítása, az állatok költséghatékony tartása.
A vizsgálatot Aba település határában egy üde fekvésű gyepterületen végeztem. 8 db azonos méretű parcella vegetációját és az ott keletkezett biomassza mennyiségi és minőségi összetételét vizsgáltam. Az alábbi kezelések hatásait hasonlítottam össze: I. parcella-szellőztetett; II. parcella-lazított; III. parcella-lazított és szellőztetett; IV. parcella-kontroll; V. parcella-szellőztetett és 15 t/ha istállótrágya; VI. parcella- lazított és 15 t/ha istállótrágya; VII. parcella-lazított, szellőztetett és 15 t/ha istállótrágya; VIII. parcella-lazított, szellőztetett és 30 t/ha istállótrágya. Minden parcellában 5 db cönológiai felvételt készítettem 4 x 4 m-es kvadrátokat alkalmazva. Az egyes fajok becsült borítását %-ban adtam meg, valamint a fajok magasságát és a parcellák biomassza mennyiségét is meghatároztam.
A mintaterületeket különböző szempontokból értékeltem. A Borhidi-féle növényökológiai mutatók közül a fajokat az NB (nitrogénigény relatív értékszámai) és a WB (relatív talajvíz, illetve talajnedvesség indikátor számai) mutatók alapján, a szociális magatartás típusokat (SZMT) szintén Borhidi munkája alapján, a természetvédelmi értékkategóriákat (TVK) Simon szerint, az életforma elemzést Pignatti életforma típusai alapján határoztam meg, valamint különböző statisztikai módszereket is bevontam a kutatásba. A gyepgazdálkodási szempontú vizsgálatok során a Balázs-féle módszert és a Klapp-féle rendszert alkalmaztam.
Az egyes parcellák vegetációjának összetételei a kontroll, legtermészetesebb állapotú parcellához képest jelentősen megváltoztak. A gyeplazítás és a gyepszellőztetés hatása között jelentős eltérés nem volt, de ahol mindkét kezelés megtörtént, természetesebb állapotot mutatott. A kijuttatott istállótrágya mennyisége mellett a két gyepkezelési módszer hatása kevésbé érvényesült, a trágyával kezelt területek jelentős terméstöbbletet adtak.
A vizsgált gyepkezelési módszerek hatására vonatkozóan, hosszú távon is (azonos környezeti viszonyok mellett) sikerült egy kiindulási adatsort előállítani, ami értékes eredményeket adott a különböző gyepkezelési módszerek alkalmazása során fellépő változásokra.



